Danser med ulver

Danser med ulver (originaltittel Dances with Wolves) er en amerikansk episk drama- og westerfilm fra 1990 regissert av Kevin Costner, som også spiller hovedrollen. Andre sentrale roller spilles av Mary McDonnell, Graham Greene og Rodney A. Grant. Filmen forteller historien om en amerikansk kavalerioffiser i 1860-årene, som blir venner med en gruppe Sioux-indianere og som ofrer sin karriere og båndene til sitt eget folk. Filmen ble tildelt Oscar for beste film.

Filmen ble godt mottatt av kritikerne og ble en stor publikumssuksess. Den endte opp som den fjerde mest innbringende filmen på verdensbasis i 1990. Danser med ulver vant syv Oscar (beste film, beste regi, beste foto, beste klipp, beste manus fra annet medium, beste lyd og beste musikk). Den vant også tre Golden Globes (blant annet for beste dramafilm), en Grammy, en Writers Guild of America, en Directors Guild of America, Sølvbjørnen og tre National Board of Review. Den ble i alt tildelt 31 filmpriser. I 2007 ble den funnet betydningsfull nok ("culturally, historically, or aesthetically significant") av USAs Library of Congress til å bli bevart av deres National Film Registry.

Handling 
Året er 1863 og borgerkrigen raser i USA. Offiseren John Dunbar (Costner) blir såret under et slag, og etter en særskilt tapper handling på slagmarken får han velge sin neste beordring. Han velger å reise så langt vekk fra krigshandlingene som han kan komme, og ender på et lite, forlatt fort midt ute i indianerland. Her lever han alene, med bare en hest og en nysgjerrig ulv som selskap. Etter en stund får han kontakt med indianerne, han lærer språket deres, og får med tiden såpass sans for deres livsstil at han konverterer til Sioux. Etter en stund blir han imidlertid innhentet av sin fortid når en gruppe soldater kommer til hans avsidesliggende fort. Han blir dermed tvunget til å velge side.

Om filmen 
Anmelderne
Filmen ble godt mottatt av kritikerne, noe som gjenspeiles i at den har fått 82 % på Rotten Tomatoes og 72 % på Metacritic. Den amerikanske filmanmelderen Roger Ebert gav den toppkarakter. Ved siden av Ebert fikk den best omtale av Los Angeles Times, Washington Post, Variety og Chicago Tribune. Anmelderen i The New York Times gav den lunken omtale. 

Aftenposten gav den terningkast fire, Dagbladet terningkast fem og VG terningkast seks.

Publikum
Filmen innbrakte 424,2 millioner dollar på verdensbasis, hvorav 184,2 millioner i USA alene. Den ble den fjerde mest innbringende filmen på verdensbasis i 1990 og den tredje mest innbringende i USA. Produksjonskostnadene var på 19 millioner dollar, mens det ble brukt ytterligere 7,5 millioner på annonsering.

Lengde
Den originale versjonen er på 181 minutter. Den ble senere lansert i en utvidet directors cut-versjon på 236 minutter.

Rollebesetning 

 Kevin Costner ... Lt. John J. Dunbar / Dances with Wolves / Forteller
 Mary McDonnell ... Stands With A Fist
 Graham Greene ... Kicking Bird
 Rodney A. Grant ... Wind In His Hair
 Floyd Red Crow Westerman ... Chief Ten Bears
 Tantoo Cardinal ... Black Shawl
 Jimmy Herman ... Stone Calf
 Nathan Lee Chasing His Horse ... Smiles A Lot
 Michael Spears ... Otter
 Jason R. Lone Hill ... Worm
 Charles Rocket ... Lt. Elgin
 Robert Pastorelli ... Timmons
 Larry Joshua ... Sgt. Bauer
 Tony Pierce ... Spivey
 Kirk Baltz ... Edwards
 Tom Everett ... Sgt. Pepper
 Maury Chaykin ... Maj. Fambrough
 Wes Studi ... the fiercest Pawnee
 Wayne Grace ... The Major

Litteratur

Referanser

Eksterne lenker 
 

Dramafilmer fra USA
Filmer fra 1990
Westernfilmer fra USA
Oscar for beste film
Golden Globe for beste dramafilm
Oscar-vinnere (lydmiks)
Engelskspråklige filmer
Lakotaspråklige filmer
Pawneespråklige filmer
Filmer bevart i USAs nasjonale filmregister